ENDEVINA ENDEVINETA (Tast del meu 2⃣on àlbum) | Món de música\nENDEVINA ENDEVINETA (Tast del meu 2on àlbum)\nHola! En aquest cd hi trobareu un recull de cançons que he compost jo mateixa i que són el fruit d’una llarga experiència de pràctica docent com a mestra de música especialitzada en l’etapa 0 a 6 anys.\nLa bona acollida que han tingut entre els infants m’ha engrescat a enregistrar-les perquè pugueu compartir-les plegats i, a poc a poc, us les aneu fent també vostres.\nLes cançons que he escollit són molt variades i tracten de temes diversos que conviden a cantar, a ballar, a expressar-se amb gestos i moviments, a relaxar-se i a gaudir de petites històries cantades que fan volar la imaginació.\nEl repertori és molt apropiat per incorporar-lo a l’escola bressol, a l’aula d’infantil i també per cantar-lo en família i amb qui li vingui de gust!\nHe inclòs les bases instrumentals perquè són un recurs molt útil a l’hora d’aplicar a l’aula o a casa segons les vostres necessitats.\nI ara us convido a escoltar a deixar-vos anar i a transmetre entusiasme! GRÀCIES nens i nenes, famílies i amics i, com deia el meu estimat amic “Petete”, …QUE NO PARI LA MÚSICA!\nVídeo: Ja el tenim aquí! Tastet de totes les cançons del meu 2on disc Endevina Endevineta. Inclou versions instrumentals.


“L'equip es mereix que l'afició vingui a aplaudir-lo”\nActualitzada 02/12/2017 a les 10:18\nGerard Albadalejo demana una “gran entrada” demà davant la visita de l’Elx\n© Gerard Albadalejo, ahir durant la compareixença davant els mitjans de comunicació.\nL’entrenador del Lleida, Gerard Albadalejo, va demanar a l’afició que acudeixi demà al Camp d’Esports, en l’important partit davant de l’Elx, per aplaudir l’equip i premiar-lo per la classificació per als vuitens de final de la Copa del Rei. Sobre això també va assegurar que qualsevol eufòria ha quedat ja oblidada i que l’equip únicament està centrat a millorar la dinàmica a la Lliga després de la gesta firmada a Anoeta. “És el moment que l’afició s’atansi i demanar que premiïn l’equip, perquè s’ho mereix. Espero una gran entrada. M’agradaria que hi hagués 2.000 o 2.500 espectadors i que aplaudissin l’equip i l’animessin. Un dels gols que marquem l’ha de fer l’afició”, va explicar el tècnic.\nEncara que va incidir que l’eufòria està apartada, va admetre que eliminar la Reial Societat “és molt positiu per a tothom, per a l’equip, el club, l’afició, la ciutat... Hem fet un gran pas endavant en la nostra maduresa com a equip. Però cal continuar. Diumenge ens espera un partit molt difícil”.\nTambé està convençut que l’equip no acusarà l’esforç físic. “El cansament passa ràpid amb una victòria així.”\nQuant als tres gols marcats, després d’una ratxa de cinc partit a la Lliga sense marcar, va dir que “el que ens passa a la Lliga no és normal. Hem creat ocasions en tots els partits, però no hem marcat”.\n“En canvi dimecres vam tenir molt encert. Fins i tot en el primer gol ens ajuda un defensa, que desvia la trajectòria de la pilota. Això és futbol. Sempre dic que guanyes o perds pels petits detalls. Ara hem de continuar amb la nostra línia. Afrontem un partit de Segona B i no podem cometre errors”, va afegir el tècnic.\nDel triomf de dimecres no va voler destacar ningú en particular. “Tenim la sort de tenir un vestidor molt implicat en el projecte, gent que s’identifica amb el club, i això es veu reflectit al camp.”\nTambé va recordar que el play-off continua a quatre punts. “Sempre dic que no s’ha de mirar la classificació. Es tracta d’anar sumant punts. Ser l’onzè o el vuitè –amb el qual estan empatats– ara no importa”, va concloure.\n“L‘equip es mereix que l’afició vingui a aplaudir-lo”\nL'Atlético de Madrid, rival del Lleida als vuitens de final de la Copa


La Direcció General d'Energia exerceix competències en matèria de planificació, ordenació i gestió de l'energia i dels recursos energètics. El seu objectiu és garantir el subministrament energètic i la qualitat amb les condicions ambientals i econòmiques més avantatjoses possibles, la qual cosa constitueix un veritable repte, ateses la situació geogràfica de les Illes Balears i la forta estacionalitat de la demanda que es deriva de la interrelació entre el consum d'energia i l'activitat turística.\nLa insularitat condiciona l'activitat energètica tant des del punt de vista d'infraestructures com d'explotació, dificulta la garantia i la qualitat del subministrament i requereix solucions tècniques sovint específiques i diferents a les dels sistemes continentals. Per part seva, l'estacionalitat obliga a disposar d'infraestructures suficients per atendre les puntes de la demanda, la qual cosa implica una utilització inferior a l'òptim econòmic d'aquestes infraestructures en temporada baixa.\nTot això es tradueix en un increment de costos, que s'han de minimitzar per tal de compatibilitzar un servei essencial, com l'energètic, amb la dinàmica liberalitzadora actual, tot perseguint que els ciutadans i les ciutadanes d'aquestes Illes tinguin unes prestacions energètiques idèntiques a les de la resta de l'Estat.


Un concert de cinema, amb l'Agrupació Musical de Sta. Magdalena — Santa Magdalena de Polpis\nInici » Notícies » Un concert de cinema, amb l’Agrupació Musical de Sta. Magdalena\nSin categoría — 16/11/2015\nUn concert de cinema, amb l’Agrupació Musical de Sta. Magdalena\nL’Agrupació Musical de Sta. Magdalena celebrava aquest dissabte la festivitat de la seua patrona, Sta. Cecilia i ho feia amb molta joia, ja que quatre nous músics es van incorporar a la formació musical, en un concert extraordinari.\nAbans d’iniciar-se els actes es va guardar un minut de silenci per la mort de la jove veïna del municipi, María Cid Oms i immediatament després d’un llarg aplaudiment s’arrancava el concert, no sense abans donar entrada a Aroa Mínguez, Lara Cervera, Maura Bou i Paula Pegueroles, que rebien de mans del director, Sergio Tortajada, un diploma, en el qual es reconeixen els seus anys d’estudi i aprenentatge musical. Vicent Pegueroles, president de l’Agrupació també els imposava la insígnia de l’entitat.\nEl concert va tenir com a repertori una selecció de les millors bandes sonores, que han marcat la història del cinema. Forrest Gump, Memòries d’Àfrica, La Màscara del Zorro , Harry Potter o Gladiator, van ser algunes de les peces interpretades, magistralment pels músics magdaleneros. Durant l’actuació es van projectar imatges d’aquestes pel·lícules.\nLa jornada acabava amb un sopar de germanor entre músics, en un conegut restaurant de la comarca.


NO ESCRIURÉ LA TEVA HISTÒRIA. LAIA FÀBREGAS FERRÚS. Comprar ebook\nNO ESCRIURÉ LA TEVA HISTÒRIA (ebook)\nde LAIA FÀBREGAS FERRÚS\nQuan en Dylan recupera el coneixement a la vora d'una carretera del desert californià, després d'un accident de moto, no sap què li ha passat, ni per què va descalç ni on és la Sarah, la noia que anava amb ell. Tampoc sospita que les respostes a aquestes preguntes tenen l'origen gairebé cent anys enrere, en una granja d'Oklahoma... No escriuré la teva història abraça tres generacions de la família Pont, des dels anys vint del segle passat fins a poc abans de la crisi del coronavirus, i els conflictes i les circumstàncies dramàtiques que els toca viure, que marquen, en l'actualitat, el retrobament tens i elèctric entre l'últim descendent, en Dylan, i la seva mare. L'esperada quarta novel·la de Laia Fàbregas ens transporta a una Amèrica desconeguda i insòlita, en bona part a la ribera de l'immens i enigmàtic llac interior de Califòrnia, el Salton Sea: inexistent a començament de segle vint, un paradís al desert als anys seixanta i avui un lloc gairebé apocalíptic. I ens narra dos viatges oposats, el dels Pont des d'Oklahoma fins a Califòrnia buscant un futur i el d'en Dylan cap al seu passat, per descobrir qui és. Dos viatges que col·lideixen en la història dramàtica d'una dona complexa i singular, la inoblidable Patsy Pont. Amb la col·laboració de la Generalitat de Catalunya, Departament de Cultura.\nVas a comprar el ebook "NO ESCRIURÉ LA TEVA HISTÒRIA"


El temps a Palamós: Inici de setmana amb sol, però pot acabar amb pluja\nL'albada d'ahir dimarts amb cel serè. Imatge mostrada al programa Els Matins de TV3, al Telenotícies Comarques de TV3 i al portal 324.cat (foto nº 2).\nLa primera setmana de setembre ha començat amb molta tranquil·litat meteorològica, tal com podem observar a la imatge superior corresponent a l'albada d'ahir dimarts.\nAixí mateix, malgrat el cel serè d'aquest dimarts, el matí del dilluns estigué dominat per núvols alts que ens arribaren des del nord traslladats pel vent que bufava en altura. Aquest núvols prims del dilluns cobriren el cel fins a migdia, amb només una mica de resol i alguna tímida clariana.\nEn un altre ordre de coses, sembla que el cel asserenat d'ahir dimarts serà més díficil que es presenti els pròxims dies, ja que veurem com aniran augmentant els núvols baixos cada dia que passi, degut a la presència de vent amb procedència marítima generat per l'anticicló instal·lat al nord i est d'Europa.\nTot i aquests núvols, el sol encara seguirà sent el protagonista almenys fins divendres, un protagonisme que es perdrà de cares al cap de setmana, perqué entre dissabte (amb mapes d'avui) i sobretot el diumenge, ens podria creuar un sistema frontal que deixi oberta les portes a la caiguda d'alguns ruixats a qualsevol punt de Girona.\nCom que es preveu que ens pugui quedar estancat un embossament d'aire fred en altura, durant ben bé tres o quatre dies, aniran caient ruixats també a principis de la setmana pròxima, amb acumulacions que al final de l'episodi poden ser les més destacades dels darrers mesos, a falta del que diguin les properes actualitzacions dels models numèrics, situació que anirem perfilant en pròximes prediccions.\nMapa de superfície amb fronts previst per dissabte vinent a les 14:00h. Veiem com ve un sistema frontal.\nPel que fa a la situació meteorològica d'ahir dimarts 3 de setembre, el cel es presentà serè durant tot el dia, amb vent de provences fins al matí i una marcada mar de fons amb onatge proper al mig metre d'altura.\nTambé cal destacar les mínimes que s'enregistraren a l'interior de la comarca, amb valors termomètrics tardorencs, ja que aquests baixaren fins als 10/11ºC en alguns punts., així mateix, l'amplitud tèrmica també fou molt important., per exemple, a Monells la diferència entre la temperatura màxima i la mínima fou de 19,1ºC.\nMàximes enregistrades ahir dimarts 3 de setembre al Baix Empordà, segons el Servei Meteorològic de Catalunya. Entre parèntesi us poso la temperatura mínima:\nMonells 29,5ºC (10,4ºC)., la Tallada d'Empordà 29,1ºC (10,8ºC)., la Bisbal d'Empordà 29,0ºC (11,8ºC)., Castell d'Aro 28,4ºC (14,3ºC)., Torroella de Montgrí 27,0ºC (12,7ºC).\nAltres dades meteorològiques d'ahir dimarts 3 de setembre del 2013 a Palamós., temperatura màxima 26,7ºC, mínima 19,3ºC. Vent de component NNE de matinada i al matí, a 10/12km/h de mitjana., vent del NE al migdia i a la tarda, a 10/15km/h de mitjana., vent en calma al vespre. Ratxa màxima de vent 32km/h NNE. Estat de la mar amb marejol, mar de fons del nord-est. Pressió atmosfèrica màxima 1023hPa, mínima 1022hPa. Humitat relativa màxima 86%, mínima 33%. (Dades de meteoclimatic.com)\nPer acabar, el més destacable del passat dilluns 2 de setembre, va ser l'abundant nuvolositat de tipus alt que hi hagué al matí 7/8, amb Ci, Cs, deixants dels avions i algun núvol mitgenc anecdòtic Ac. A la tarda quedà un cel dominat pel sol, amb alguna traça de Ci.\nMàximes enregistrades el passat dilluns 2 de setembre al Baix Empordà, segons el Servei Meteorològic de Catalunya. Entre parèntesi us poso la temperatura mínima:\nMonells 30,2ºC (13,4ºC)., la Bisbal d'Empordà 30,1ºC (14,5ºC)., la Tallada d'Empordà 29,8ºC (13,9ºC)., Torroella de Montgrí 28,6ºC (14,6ºC)., Castell d'Aro 27,4ºC (16,0ºC).\nAltres dades meteorològiques del passat diluns 2 de setembre del 2013 a Palamós., temperatura màxima 28,1ºC, mínima 21,8ºC. Vent de component NNO de matinada, a 10km/h de mitjana., vent del NE al matí, a 10/15km/h de mitjana., vent de direcció variable a 2/5km/h de mitjana a la tarda i al vespre. Ratxa màxima de vent 34km/h NE. Estat de la mar amb mar arrissada o marejol. Pressió atmosfèrica màxima 1022hPa, mínima 1020hPa. Humitat relativa màxima 62%, mínima 25%. (Dades de meteoclimatic.com)


2 min. Santander 03/04/2014 17:40\n651x366 Funeral institucional per Adolfo Suárez, celebrat aquest dimecres a Santander / EFE Funeral institucional per Adolfo Suárez, celebrat aquest dimecres a Santander / EFE\nCal preservar la "indissoluble unitat d'Espanya". Tenim "l'obligació de donar la vida per la pàtria". Aquestes dues frases no han estat pronunciades per un militar sinó per un membre de la jerarquia catòlica espanyola, el bisbe de Santander, Vicente Jiménez Zamora. Les va pronunciar aquest dimecres i ho va fer, justament, durant el funeral institucional que Cantàbria ha dedicat a Adolfo Suárez. Una nova polèmica que barreja polític i púlpits només dos dies després que el cardenal Rouco Varela molestés pràcticament tota la classe política amb els seus comentaris sobre la possibilitat d'un nou conflicte militar a Espanya.\nRouco es queda sol i incomoda a tothom


Educadors socials en set col·legis com a enllaç amb famílies i entorn\nActualitzada 27/11/2020 a les 09:03\nAquest curs, en sis escoles de la capital i una de Balaguer || L'objectiu és complementar la tasca pedagògica dels mestres per a una educació integral\n© L'educadora social Sandra Vidal, a la classe de cicle mitjà de l'escola Camps Elisis.\nSet col·legis de Lleida disposen aquest curs d’educadors socials que treballen amb els alumnes i les famílies qüestions com la convivència i la cohesió de grup, el benestar dels nens, la gestió positiva de conflictes i la relació amb l’entorn, per complementar la tasca acadèmica dels docents per a una educació integral. Educació els ha incorporat a les escoles Camps Elisis, Joan XXIII, Príncep de Viana, Sant Josep de Calassanç, Santa Maria de Gardeny, Balàfia (començarà al gener) i Àngel Guimerà de Balaguer.\nJordi Porta, director del Camps Elisis, va assenyalar que “amb la pandèmia s’han produït situacions familiars i d’afectació emocional que han motivat la incorporació d’educadors socials”, i espera que es mantinguin. Sandra Vidal, l’educadora social, va explicar que la seua funció és “ser l’enllaç entre l’escola, la família i la comunitat”. “No s’ha d’entendre el desenvolupament del nen només al col·legi. Es pot treballar la integració amb qualsevol tipus de família i fer un acompanyament molt més individualitzat i un suport en l’educació emocional”, va remarcar. Així en una tutoria el docent se centra en qüestions pedagògiques i l’educador social fa un seguiment per si a l’alumne li costa integrar-se o gestionar conflictes.\nEl Col·legi d’Educadors Socials creu que no només són necessaris en escoles d’alta complexitat\nEl delegat d’Educació, Carles Vega, va destacar que “el perfil dels educadors socials va molt bé per complementar la tasca acadèmica dels mestres” i va assenyalar que els han assignat a “centres amb famílies amb un perfil socioeconòmic desfavorit o amb una baixa taxa d’escolarització prèvia”, i va indicar que es dediquen també a fomentar “hàbits socials i comunitaris”, no només d’escolarització. Vega va apuntar que preveuen donar continuïtat al projecte i ampliar el nombre de centres “si el pressupost ho permet”.\nPer la seua part, el delegat a Lleida del Col·legi d’Educadors Socials, Albert Font-Tarrés, va considerar que aquests professionals són necessaris en tots els centres, no només en els d’alta complexitat, perquè el seu treball no sols se centra en les situacions de vulnerabilitat. Va subratllar que la seua tasca és potenciar una visió d’educació integral, impulsar l’atenció a la diversitat, implicar-se en la convivència i el benestar i incidir en accions comunitàries de treball amb l’entorn. Va recordar que la seua incorporació als centres és una reivindicació històrica i va lamentar que “s’hagi aplicat sense diàleg” i que s’han incorporat amb el curs començat.


Publicat per 04 Abril 2016\t· Exposicions\nEl Pressentiment és una aposta pel pensament crític i experimental recolzat en una força col·lectiva i personal, perquè el pensament depèn d’un mateix, però també de la societat que ens envolta. Els pressentiments cerquen pensaments valents, insospitables, veraços i alliberadors. Des del 18 de març fins al 18 de juny de 2016, els plafons de Display (Tarragona) emetran missatges creats per Espai en Blanc en la seva proposta pel pensament com una activitat col·lectiva, que…\nPublicat per 31 Març 2016\t· Convocatòries\nAmb el propòsit de promoure l’art urbà i reforçar els vincles creatius de la nostra ciutat, l’Associació Polígon Cultural en el marc d’El Teler de Llum i la Conselleria de Joventut de l’Ajuntament de Tarragona torna a obrir la convocatòria pública per tal de seleccionar a 4 artistes que intervindran en els murs proporcionats per al projecte Murs Que Parlen 2016. Enguany les intervencions es realitzaran al barri de Sant Salvador, actuant amb la complicitat…\nPublicat per 17 Març 2016\t· Activitats\nA partir de demà i fins al 10 d’abril el projecte Display de Laboratori Visual presenta una nova proposta a través dels diferents espais habilitats de la ciutat, que, sota el títol de El Pressentiment, vol ser una aposta crítica sobre la societat que ens envolta i els pensaments que desenvolupem a l’entorn de les injustícies, les desigualtats, les pors, etcètera. Aquest projecte va néixer ara fa dos anys a Barcelona i està format per un col·lectiu de persones…\nPublicat per 03 Març 2016\t· Exposicions\nEl proper divendres 18 de febrer, a les 20h, la Sala del Portal del Pardo acollirà la inauguració de l’exposició de fotografia “Moments” del vendrellenc Pitu Rovirosa. Segons el mateix fotògraf: “Moments és l’exposició en la qual la natura neix de la màgia dels colors. Moments... congelats en els últims 5 anys, els quals evolucionen simultàniament com el batec d’un cor que explica una vida”. L’exposició es podrà visitar a la Sala del…\nPublicat per 01 Març 2016\t· Exposicions\nMAGDA FOLG, LA MIRADA IMPRESSIONISTA Museu d'Art Modern de la Diputació de Tarragona Del 10 de març al 30 d'abril de 2016 Donem inici als actes de celebració dels 40 anys de creació del Museu d'Art Modern de la Diputació de Tarragona amb la primera exposició de la sèrie "Femení plural", que servirà per mostrar la creativitat femenina des del pas del segle XIX al XX fins als nostres dies a les comarques de Tarragona.…\nPublicat per 03 Febrer 2016\t· Exposicions\n“Paisatges interiors, universos paral·lels”\nData Del 20 de febrer al 13 de març de 2016\nHora De dimarts a divendres de 17 h a 20 h, dissabtes matí d’11 h a 14 h i tarda de 17 h a 20 h, i diumenges d’11 h a 14 h\nInauguració 19 de febrer, a les 20 h\nAquest proper divendres 19 de febrer, a les 20h, la Sala del Portal del Pardo acollirà la inauguració de l’exposició “Paisatges interiors, universos paral·lels” de Canano. Canano és un pintor penedesenc que utilitza la metafísica com a llenguatge. En aquesta exposició presenta fragments de paisatges onírics i evocacions d’universos paral·lels plens de misteris i suggestions que fan reflexionar. Les seves composicions estan realitzades amb molt subtilesa, sense marques de pinzell. És una pintura on la…\nPublicat per 20 Gener 2016\t· Exposicions\nArtista/es Asbel Esteve\nData Del 23 de gener al 3 de març de 2016\nLloc Lo Pati Centre d'Art Terres de l'Ebre\nInauguració 23 de gener de 2016\n«SWEET HOME» d'ASBEL ESTEVE Entre les escletxes de la tanca que apareda l’espai del cicle s’entreveu la nova producció d’Asbel Esteve que posa en relació les masies abandonades i ruïnoses que la revolució industrial va dixar en lo paisatge proper amb l’èxode massiu del poble siri que, bombardejat i bandejat dels seus habitatges, fuig del conflicte polític del seu país. L’acurada edició de les imatges de detall de l’entorn immediat i la retransmissió radiofònica gairebé…\nPublicat per 12 Gener 2016\t· Exposicions\nL’exposició “Terra Nullius” arriba al Portal del Pardo\n“Terra Nullius” (Terra de ningú)\nArtista/es Col·lectiu Ras El Hanut\nData Del 16 de gener al 14 de febrer\nHora De dimarts a dissabte de 17 h a 20 h i dissabtes i diumenges d’11h a 14h. Dilluns i festius tancat.\nInauguració 15 de gener a les 20 h\nAquest proper divendres 15 de gener, a les 20h, la Sala del Portal del Pardo acollirà la inauguració de l’exposició “Terra Nullius” (Terra de ningú), una mostra conjunta impulsada des del col·lectiu Ras El Hanut. Aquest és un grup d’artistes mediterranis que va néixer al Marroc el 1994, durant una estada de treball dels pintors penedesencs Raventós-Estellé (Raven) i David Ribas i l’escriptora Maia Biscarri a la ciutat de Xauen. Durant l’estada al Marroc, Biscarri,…\nPublicat per 17 Desembre 2015\t· Exposicions\nCapella de Sant Roc del Museu de Valls\n30 ANYS D'ART CONTEMPORANI\nData Del 19 de desembre de 2015 al 14 de febrer de 2016\nInauguració 19 de desembre de 2015\nEl proper dissabte 19 de desembre, a les set de la tarda, el Museu de Valls presenta l'exposició Capella de Sant Roc. 30 anys d'art contemporani per celebrar la continuïtat de la programació de l'espai d'art emergent durant tres dècades. L'exposició recull l'activitat d'aquests trenta anys, a través d'una selecció de les obres que els artistes han donat al fons del Museu, en motiu d'haver fet l'exposició a la Capella, i de tots els catàlegs…\nPublicat per 10 Desembre 2015\t· Exposicions\nEl proper divendres 11 de desembre, a les 20 h, a la Sala Portal del Pardo, tindrà lloc la inauguració de l’exposició “Els colors del vi” de l’Associació d’Artistes Plàstics i Visuals del Penedès Ardhara. Ardhara és un col·lectiu d’artistes del Gran Penedès relacionats, d’una manera o altra, a les convocatòries que, a finals dels anys vuitanta i a principis dels noranta del segle XX, va agrupar artistes del Penedès en diferents exposicions el 1987,…


Posar preu a productes indivisibles o irregulars - Guia de Katuma\nQuan s'enumeren els productes carnis o d'altres amb una mida i un preu estàndard (per exemple: 1 paquet de salsitxes - 9€) o productes que són divisibles (per exemple, carn picada), afegir els preus dels productes és senzill. Tanmateix, quan es tracta d'afegir productes de mida irregular que no es poden dividir, com pollastres o cuixes de xai, posar els preus es torna una mica més complex. Hi ha un parell de maneres amb què els productors poden solucionar aquests reptes.\nVegem un exemple. Un productor ven cuixes de xai. Solen tenir un pes d'entre 1,5 i 2,5 kg i cobra 15€ per kg. Com que cada peça és única, no pot llistar el producte com una simple ‘cuixa de xai’, amb un preu fix. A continuació es detallen algunes opcions per front a aquests casos.\nCarrega pel preu mitjà i reemborsa\nPodeu carregar el preu mitjà del producte i, a continuació, reemborsar o carregar al client el preu addicional, si el pes real es desvia d'aquest pes mitjà. Per tant, en aquest exemple, cobraria 30€ per cuixa, basant-se en una mitjana de 2 quilograms. Quan es pesa i es carrega la cuixa real, es pot calcular una desviació de 500g, que requereix que reemborsin 7,50€.\nQuan coneixeu el pes real dels vostres productes, podeu actualitzar les comandes a la Gestió de comandes en bloc. Cerqueu la cuixa de xai i veureu totes les comandes que contenen aquest producte. Feu que la columna "pes / volum" sigui visible. Els valors d'aquesta columna es poden editar per reflectir els pesos reals de les potes de xai assignades a cada client. L'exemple següent mostra que quan la comanda de la Claire s'ajusta a una cuixa de xai d’1,5 kg, el preu es recalcula automàticament. Feu clic a l'actualització per desar aquest canvi.\nAra, quan vegeu la comanda de la Claire, es mostrarà el total correcte i tots els informes reflectiran aquest canvi. També podeu tornar a enviar la confirmació de la comanda al client.\nIndiqueu el producte en intervals de pes\nAquest és un enfocament semblant a l'anterior, però en comptes de llistar el preu d’un producte segons la mitjana de pes, podeu classificar intervals de pes per augmentar la probabilitat que el client obtingui un producte de la mida que prefereixi. Per exemple, podeu donar al client una elecció entre una cuixa més petita (1,5-2 kg) i una cuixa més gran (2-2,5 kg). Es poden crear com a 2 variants del mateix producte. El preu de cada mida es pot calcular en funció de la mitjana, l'extrem superior o inferior del rang de pes. Si el preu es basa en el límit superior, és probable que hagi de reemborsar la diferència al client. Si el preu es basa en el valor inferior, és probable que hàgiu de sol·licitar un pagament addicional. Podeu crear tants increments de pes que vulgueu i pugueu atendre.\nEnumeren cada elements com a únics i individuals (per exemple: productes congelats)\nSi teniu els articles únics disponibles podeu enumerar cada element individual amb el seu pes i preu exactes. Per exemple, l'exemple següent mostra les cuixes congelades de bestiar pre-pesades i envasades que figuren com a variants úniques, amb un valor de disponibilitat d’1. La imatge següent mostra com s'introdueixen les variants del producte i com es mostraran a la botiga.\nPot ser complicat que els productors de carn puguin predir els productes exactes que tindran fins després del processament. Per exemple, un productor d'aus de corral pot esperar tenir 12 pollastres mitjans, però després d'un atac de guineu, li'n poden quedar només 6 de mitjans, i 6 més petits. Per tant, el productor ha de poder ajustar les comandes, alertar els clients de l'escassetat i del canvi corresponent en la seva comanda. El producte pot ser eliminat de la seva comanda o substituït per alguna cosa semblant.\nLes comandes es poden ajustar en el Llistat de comandes. Alerteu el client a qualsevol canvi en la seva comanda.\nReemborsament o recaptació de pagament addicional a Katuma\nReemborsar o cobrar un pagament addicional és el més senzill quan el Mètode de pagament és efectiu en el moment de la recollida o lliurament de la comanda.\nUna alternativa al reemborsament és demanar que els clients paguin només un 80% en el moment de fer la comanda i l'altre 20% una vegada que es confirmi. Aquest 20% pot canviar segons els preus finals. Open Food Network no té cap eina automatitzada per a això. En lloc d'això, haureu de posar aquestes instruccions a la descripció del Mètode de pagament, que es mostrarà al client en fer la compra i en el correu electrònic de confirmació de la comanda. No obstant això, estigueu preparats perquè els clients ometin aquestes instruccions.\nEn el futur, Open Food Network té previst desenvolupar comptes de clients, mitjançant els quals es podrà realitzar el seguiment de reemborsaments i permetre que les botigues generin "crèdits de la botiga".\nAlertes a les consumidores de la vostra política de preus\nCada botiga de Katuma té l'opció de posar un missatge a la part superior de la seva botiga. Aquest és un lloc adequat perquè els clients sàpiguen que els preus poden variar després de la comanda. Les instruccions per fer-ho estan aquí, a la Configuració de la botiga.\nEl quadre de descripció del Mètode de pagament és un altre lloc per enviar un missatge al client, com ara "el preu final pot variar en un 10% màxim a causa de la variabilitat del producte, ens posarem en contacte amb vostè per variacions superiors a això".


Tres dècades de tamarits ‘destrossats’ a la platja de l'Almardà de Sagunt - Diari La Veu\nEscriba el número 386133\nTres dècades de tamarits ‘destrossats’ a la platja de l'Almardà de Sagunt\nAcció Ecologista-Agró denuncia que el arbres han sigut talats i exigeix responsabilitats\n26 juny 2013 01:00h\nA pesar de portar quasi tres dècades defensant les muntanyes de l’Almardà de la invasió dels cotxes, desenes dels tamarits del camí d'accés a aquesta platja de Sagunt van ser talats la setmana passada. Així ho ha denunciat Acció Ecologista-Agró, i ha exigit responsabilitats a l'ajuntament de la capital del Camp de Morvedre, a més de demanar un major control tècnic sobre aquest tipus d'actuacions, que posen “en perill la conservació del nostre patrimoni natural. Qui ha sigut el salvatge que ha consentit aquest atemptat mediambiental?”, pregunten des de l’associació ecologista.\nSegons relaten fonts d’Acció Ecologista-Agró, inexplicablement, la setmana passada, desenes dels tamarits (Tamarix gallica) del camí d'accés a la platja d'Almardà (Sagunt) des de Canet d'En Berenguer van aparèixer talats. Aquests històrics arbres són la barrera natural que des de la dècada dels 80 defensen les muntanyes de la platja d'Almardà dels cotxes, que abans aparcaven damunt de les dunes, destrossant-les i carregant-se la delicada flora d'un dels ecosistemes dunars millor conservats de la malparada costa valenciana.\nA principi de la dècada dels 80, Acció Ecologista-Agró encetà una campanya per a protegir els muntanyams d'Almardà dels impactes del turisme. Primer, durant tres estius consecutius, els activistes de l'associació ecologista es van dedicar, pam a pam i dia a dia, a repartir fulls informatius entre els propietaris dels vehicles que aparcaven damunt de les dunes. A partir de 1986, amb la participació de la ciutadania del Camp de Morvedre i el recolzament de l’Ajuntament de Sagunt, AE-Agró va impulsar diferents plantacions de tamarits junt al camí d'accés a la platja d'Almardà, per a consolidar una barrera vegetal que fins la setmana passada ha protegit els muntanyams dels turistes menys respectuosos amb el medi ambient. A més a més, el consistori saguntí limità l'accés al camí, permetent només l'entrada de vehicles autoritzats, i realitzà diferents actuacions i xicotetes obres per a protegir la zona i els seus tresors naturals.\nEls tamarits talats la setmana passada portaven quasi tres dècades defensant les dunes i la flora dels muntanyams d'Almardà i donant ombra i raser a la seua fauna. Per això, des del col·lectiu comarcal d'AE-Agró Camp de Morvedre volem denunciar públicament la seua tala, “tot un destrellat que consisteix un autèntic atemptat contra el nostre patrimoni natural”. Més encara, si tenim en compte que actualment només es pot transitar en aquest camí a peu o amb bicicleta per a evitar impactes en els muntanyams, en les seues dunes i en la seua flora. “Demanem responsabilitats a l'Ajuntament de Sagunt: volem saber qui ha sigut el salvatge que ha donat l'ordre per a perpetrar aquest desficaci i exigim la restauració dels danys ocasionats, a més a més de la paralització immediata d'aquestes tales”.\nTercer atac contra el patrimoni botànic a Sagunt\nMalauradament, aquest és el tercer atac contra el nostre patrimoni botànic que pateix la flora de Sagunt enguany. Abans de la tala que han patit els tamarits d'Almardà, es van arrancar pràcticament totes les plantes aromàtiques de la muntanya del Castell de Sagunt i també es va destrossar la població de ruda de mallada (Thalictrum maritimum) de la Gola de l'Estanyol de Quartell, a pesar de ser aquesta una espècie considerada com a vulnerable pel Catàleg Valencià d'Espècies de Flora Amenaçada, per la Llista Roja de Flora Vascular i inclús pel Llibre Roig de la Unió Internacional per a la Conservació de la Natura (UICN).\nDes d'AE-Agró “exigim a l'Ajuntament de Sagunt un major control tècnic sobre actuacions que impliquen treballs amb flora tan delicada i tan valuosa com la ruda de mallada, les aromàtiques del Castell o els tamarits d'Almardà”. Per exemple, des de 2010, els treballs que realitza el Consell Agrari de Sagunt en el Camí de Cantarrana, junt a la microreserva de flora de les Torberes d'Almardà i la Reserva de Fauna Silvestre de la Finca de Penya, compten amb l'assessorament d'AE-Agró per a evitar ’barrabassades’ com l'inexplicable tala dels tamarits d'Almardà.


AMD publica nou controlador: més rendiment i suport per a AIGLX – GNULinux||||CAT\nAMD publica nou controlador: més rendiment i suport per a AIGLX\nAMD ha publicat una nota de premsa on explica les novetats de la nova sèrie 8.41.x de controladors gràfics de targetes ATi que estaran disponibles al llarg de setembre.\nLes notícies són bones: en aquesta nova versió s’assegura que el rendiment dels controladors són gairebé un 90% més grans que els anteriors (la comunitat ja feia temps que es queixava del rendiment dels controladors d’ATi); i un altre punt important és que a partir d’ara hi haurà suport per a AIGLX.\nPerò la cosa va més enllà i és que sembla que AMD ha fet pública la seua intenció de recolzar a la comunitat oferint l’esquelet del controlador per a les targetes amb xipset R500 amb suport 2D i es publicaran especificacions per tal que la comunitat puga desenvolupar els controladors 3D.\nA la web de Phoronix han tingut accés al nou controlador 8.41 i han fet proves comparant el rendiment amb les targetes NVIDIA: sembla que ara en moltes de les proves les targetes ATi superen a NVIDIA.\nJa feia temps que la comunitat tenia certa resignació amb ATi/AMD ja que poc després de la compra d’ATi per part d’AMD es va anunciar que alliberarien els controladors gràfics, però no va passar res. Tot i així, el gest d’AMD és molt millor del que es podia esperar. I una cosa més important: per fi hi haurà AIGLX per a tothom.\nFont | LinuxJuegos\nVirtualBox als repositoris de Debian Sid\nKDE4 Beta2, ja se li veu el cap\nRuig on 6 de setembre de 2007 at 08:31\nPer fi!!! Al·leluia! Per fi un driver decent per la ATI del meu Pentium D! Això i els nous iPods ja és massa! Quin dia!!\nArnau on 6 de setembre de 2007 at 13:55\nPer fi podré utilitzar els drivers de ATI privatius i tenir AIXGL!!\nanso on 6 de setembre de 2007 at 16:14\nCompte amb les dades!!!\n-Al títol:El controlador encara no està publicat, el publicaran la setmana vinent.\n-AMD no ha fet publica la intenció de alliberar els drivers, només son rumors\n-El rendiment de les targetes serà de un 50% a un 90% en alguns casos!!!\n-AIGLX no serà suportat en la propera versió, sinó que a una d’altre que trauran a l’octubre\nhttp://slashdot.com http://barrapunto.com i http://meneame.net\nMelic on 7 de setembre de 2007 at 17:25\nFeu el que feu no us compreu la ATI Radeon 9550 128MB! Encara estic intentant que funcioni amb algun dels 6 diferent Linux i un BSD que he intentat.\nRuig on 7 de setembre de 2007 at 21:29\nMelic, la teva targeta és d’un model “antic” que ja no es suporta al driver d’AMD des de fa temps perquè els drivers lliures ja donen un rendiment segons sembla molt bo.\nApa adéu. 😉\nRespon a Arnau Cancel·la les respostes


la Diada 2019 en la prensa internacional - RADICAL\nla Diada 2019 en la prensa internacional\nA les agències internacionals els és igual la xifra d’assistents a la Diada 2019. Les dues agències més grans del món destaquen que el moviment independentista ha tornat a convocar una de les manifestacions més grans d’Europa. La nord-americana Associated Press (AP) explica que la manifestació “per la independència” ha estat “massiva” i Reuters diu que els independentistes, malgrat les divisions i la repressió, marxen plegats en pro de la secessió i la llibertat dels presos polítics. El despatx d’AP l’han publicat mitjans com The New York Times, The Wahington Post o Los Angeles Times. De la nota de Reuters se’n fan ressò altres mèdia anglosaxons i asiàtics.\nFrance Presse (AFP) titula “la Diada es desinfla” i explica per què. “L’ànim és molt diferent al d’octubre del 2017, dia del referèndum d’autodeterminació il·legal, marcat per la violència policial”, afegeix. Ho atribueix a la repressió de l’Estat espanyol, amb presó i exili dels líders independentistes, i a “les discrepàncies entre les dues formacions separatistes” que comparteixen el Govern sobre com impulsar novament la secessió. AP diu que el moviment independentista passa “pel moment més difícil”.\nEls mèdia internacionals fan la crònica del dia amb aquestes tres idees: menys manifestants, repressió de l’independentisme i divisió entre els líders.\nDos exemples. The Guardian titula dient que és la manifestació menys seguida dels últims set anys i ho atribueix, principalment, “a les divisions i a la incertesa que pateix el moviment secessionista”. El seu corresponsal diu que “l'independentisme ha perdut momentum pel debat intern sobre la millor manera d’anar endavant”. En la mateixa línia, Le Figaro, parla de “desil·lusió i l’amargor” dels independentistes, malgrat que han aplegat 600.000 persones. “El moviment debat la legitimitat dels polítics empresonats i a l’estranger per establir les línies estratègiques de l’independentisme”, escriu el corresponsal del diari conservador francès.\nAltres mèdia presenten la Diada 2019 com un intent de l’independentisme d'aplegar forces i recuperar la unitat entre els que donen prioritat a una estratègia de més confrontació i els que prioritzen el diàleg. Un és France24, l’influent canal de notícies francès:\nDIADA 2019 L’independentisme torna a prendre els carrers per reclamar unitat a les portes de la sentència Carlota Camps\nDiada 2019 Ampli ressò internacional de la manifestació independentista de la Diada Lluís Bou


trans | idemTV.com | Pàgina 13\nIniciativa per batejar la “Glorieta de la transexual Sònia”\nSònia Rescalvo Zafra, natural de Burgos, va néixer a l’any 1944, i va ser assassinada el 6 d’octubre de 1991 a la glorieta del parc de la Ciutadella de Barcelona.\nA l’any 1991, el 6 d’ octubre va ser assassinada per un grup de neo nazis a la Glorieta del Parc de la Ciutadella. La nit de l’assassinat es trovaba amb la seva amiga Doris que, va ser també brutalment agredida. Un indigent que es trobava a l’hivernacle també va ser víctima de la violència d’aquest grup i el van deixar cec.\nEl FAGC i la CGLTB de Catalunya van presentar acusació popular a la que es va sumar l’Ajuntament de Barcelona.\nEls assassins de la Sònia van ser detinguts gràcies a una intensa investigació del Mossos d’Esquadra, cos policial que va portar l’investigació per ordre del jutje, després que no avancés la que feia la Policia Nacional.\nL’any 1993 es va realitzar el judici on els set skins van resultar condemnats. L’any 1994 el FAGC insta al Parlament de Catalunya a posar una placa a la Glorieta recordant els fets, que és instal·lada finalment per l’Ajuntament de Barcelona.\nVint-i-un anys després, les associacions demanen que la Glorieta on va ser assassinada, porti el seu nom com a homenatge a la Memòria Històrica del col.lectiu LGTB.\nSigna la petició: Change.org\nVideo sobre la memòria històrica LGTB: la reinauguració del monument de Sitges i l’homenatge a la transexual Sònia:\nLa directora de “Matrix”, és oficialment trans\nLa reconeguda cineasta abans coneguda com Larry Wachowski, directora de ‘The Matrix’, finalment va decidir assumir una nova identitat sexual després d’anys de rumors.\n“Hola, sóc Llana”, va declarar recentment Wachowski durant l’estrena d’una pel · lícula a Los Angeles, ja que la directora de 47 anys va ser sotmesa a la cirurgia de reasignació de gènere.\nLa polèmica sobre la seva identitdad començar el 2003, quan Larry (per aquell temps) va assistir al Festival de Cinema de Cannes acompanyada d’una imponent rossa, però el que va aixecar més suspicàcies entre els reporters va ser el canvi extrem en l’aspecte físic de Wachowski, i es va dir que hauria pres hormones femenines.\nAl lloc IMDB, especialitzat en cinema, s’informa que Llana Wachowski prepara amb el seu germà Andy el film ‘Jupiter Ascending’, que estarà a punt per al 2014.\nOxford s’adapta als transgénere\nEl bastillion acadèmic britànic, la Universitat d’Oxford, ha cedit en la seva política de vestimenta estricta i ha aprovat noves normes que permeten l’estudiant transgènere portar la roba cerimonial del gènere que triïn. Aquestes noves normes entraran en vigor la propera setmana.\nOxford té una llarga tradició d’exigir als estudiants que realitzen els exàmens a usar uniformes en funció del gènere. Aquest codi de vestimenta també és seguit en ocasions formals a la universitat.\nNo obstant això, les normes són injustes per als estudiants trans, pel dur càstig que suposa vestir amb el vestit equivocat, això va portar a la universitat a canviar la política. Una organització LGBT estudiantil ha estat qui ha impulsat el canvi.\nJess Pumphrey de la LGBTQ Oxford Society afirma: “En el futur no hi haurà necessitat que els estudiants transsexuals hagin de portar vestimentes equivocades en relació a la seva identitat per evitar confrontacions amb els vigilants o ser sancionats o sancionades durant el seu examen.”\nLa Universitat d’Oxford és la segona universitat més antiga del món i molts dels seus estudiants en els últims anys han passat a convertir-se en els líders més importants del món, incloent l’expresident Bill Clinton. Quaranta-set eventuals guanyadors del Premi Nobel van ser estudiants a Oxford.\nAnterior1...111213Pàg. 13 de 13


La sexòloga i terapeuta de parelles Núria Jorba explica els pros i els contres de les apps per lligar segons el tipus de persona\nLa pandèmia ha incentivat l'ús d'aplicacions per conèixer gent a distància. // CC0\nActualitzada el 17-08-2020 22:25\nA causa del coronavirus l’oci està limitat i les interaccions entre persones poden comportar risc. Això ha fet que molta gent hagi recorregut a aplicacions en línia, com Tinder, per conèixer gent a distància, però aquesta via és sempre bona idea? La sexòloga i terapeuta de parelles Núria Jorba ha explicat a RAC1.cat els pros i els contres de les apps per lligar i com ha canviat la manera de conèixer gent des que va començar la pandèmia.\nApps com Tinder no són la millor via per a tots els perfils\nNúria Jorba assegura que hi ha diversos perfils de persones i que fer servir aplicacions per conèixer gent no sempre és la millor opció.\nSi tens prejudicis, prova-ho\n“A la gent que té prejudicis amb les aplicacions els incentivaria a provar-ho i a veure com se senten, i no prejutjar i dir: ‘Això no és per a mi’. Una frase molt típica és ‘això és un mercat de la carn’, que ho he sentit molt a consulta.\nSi tens la síndrome de fatiga de les aplicacions, para\n“Hi ha un grup que pateix la fatiga de les aplicacions, una nova síndrome que ha sortit que és fatiga per estar coneixent gent i frustrar-te constantment. Si ja has passat aquesta fase, si ja t’has quedat amb aquesta sensació que no flueix, millor que provis el tu a tu”.\nSi el físic no és el teu potencial, prova el tu a tu\nJorba explica que cadascú té un potencial, i si el principal no és el físic, lligar a distància potser no és la millor via: “Hi ha qui fa un any que està intentant conèixer gent amb aplicacions i que no ha aconseguit connectar amb ningú. En aquest grup en què el seu potencial no és el físic les aplicacions no seran la seva via i es frustrarà. Millor recórrer al tu a tu perquè potser hi ha una persona amb qui parles cinc minuts i que té un carisma i un atractiu que en una foto no veus.\nPotser hi ha una persona amb qui parles cinc minuts i que té un carisma i un atractiu que en una foto no veus\nNúria Jorba sexòloga i terapeuta de parelles\nAllargar molt la conversa prèvia pot comportar frustració si després no hi ha química. // CC0\nAllargar les converses pot ser un risc\nAmb les recomanacions de distanciament social arran de la pandèmia de covid-19 s’estan allargant més de l’habitual les converses prèvies, abans de conèixer la persona físicament, i això, segons la sexòloga, té coses bones, però també dolentes: “Les bones són que potser generem més intimitat, més vincle, més emoció amb aquella persona i quan la coneixem no és una més –que era una tendència abans, com més millor, per part de moltíssima gent–, però el risc és que quan ens trobem no hi hagi feeling , no ens agradi i que tot l’esforç d’abans ens pesi i ens caigui per terra.\nPot ser que no es compleixin les expectatives i aquesta frustració a vegades també és un risc\nAnar més enllà de les vies habituals per lligar\nNúria Jorba anima les persones solteres a pensar més enllà de les vies habituals per lligar: “Normalment tenim dues vies típiques per conèixer gent: l’oci, com pot ser anar a una discoteca, anar a la platja amb amics... i el món en línia, que s’ha potenciat moltíssim. Però ens oblidem d’una tercera via que ens fa molta por, el tu a tu: atrevir-nos a parlar amb algú desconegut si ens fa gràcia, i és un molt bon moment per treballar aquestes habilitats socials”.\n04-03-2020 21:05 ‘ISLÀNDIA’


El Campament del Patge Shelin durarà 2 dies i s'avança al 3 de gener - Calaix de Sastre Sant Feliu de Llobregat\nEl Campament del Patge Shelin durarà 2 dies i s’avança al 3 de gener\nJa tenim les activitats del Campament del Patge Shelín, una activitat que es va iniciar el 2010 i que s’ha anat ampliant cada any amb diferents col·laboracions. Es tracta d’una iniciativa que vol potenciar les figures de l’imaginari de Sant Feliu de Llobregat, el patge Shelin i el Carbonet, per consolidar la tradició santfeliuenca. Enguany superem totes les previsions, amb una imatge espectacular que, des del Departament de Cultura han dedicat esforços i material per decorar els entorns dels jardins del Palau Falguera.\nAmb la carpa instal·lada a la terrassa del Palau, el patge Shelin rebrà a tothom qui si vulgui acostar i recollirà les cartes. Al seu voltant s’organitzaran jocs, tallers i altres activitats conjuntament amb el Voluntariat de Sant Feliu, els Amics de Sant Antoni Abat, l’Esplai Sant Feliu, l’Esplai Sant Llorenç, Els Petardons i Petardones de Diversitat Lúdica i Som Animadors.\nEntre les novetats d’enguany, el Campament del Patge Shelin s’inicia el dimecres 3 de gener a partir de les 17h; i el dia 4 més tallers i jocs i les instal·lacions Peixos, parc lúdic de la Mediterrània i “Canicada” de Circ de Jocs per construir espectaculars circuits.\nEl dia 4 tornarem a gaudir del tastet del Grup Macedònia (amb les noves compoments), el Planetari Cel a càrrec de Polaris, jocs gegants a càrrec de Quiràlia, jocs fantàstics de LaLudoneta i el Taller goma-eva Qkades, entre d’altres.\nUs anirem avançant cada dia un tastet dels que us trobareu, però ara us deixem la programació sencera.\n1) Iniciem el campament el dimecres 3 de gener de 17 a 20h als Jardins del Palau Falguera.\n2) Al Campament hi haurà mercat d’artesans i pagesos, la Granja reial, la Mina del Carbonet, el Panetari Cel, tallers, el camell dels desitjos, atraccions i passejos en poni.\n3) Actuació itinerant dels Ministrils del Shelín i animació La Barretuda a càrrec de la Cia Patawa\nTambé hi haurà actuacions a la plaça de l’Estel a partir de les 17h.\n1) El Campament obrirà a les 11h fins les 14h i des de les 16 fins les 20h.\n2) Hi haurà els mateixos estands i més carpes de tallers que el dia 3, però també s’han programat diverses instal·lacions com ‘Peixos, parc lúdic de la Mediterrània, de la cia La Residual o Fes-te gran! Jocs de gegants a càrrec de Quiràlia.\n3) Tallers de xapes, dibuix, fanalets, goma-eva i manualitats nadalenques.\n4) Canicada, a càrrec de Circ de Jocs.\n5) Gran quantitat d’actuacions a la plaça de l’Estel: Storytime: Saving Christmas, contacontes en anglès, tastet del Grup Macedònica, espectacle d’animació amb King Q Sham i dos de màgia, teatre musical…\nPrevious Previous post: Campament Patge Shelín 2018\nNext Next post: Sant Feliu s’omple de pau i no violència amb la celebració del DENIP 2018


No em puc relaxar - Satya Centre de ioga\nCada cop és més habitual sentir el comentari “jo no em se relaxar” o “no puc relaxar-me”. Hi ha una impossibilitat per deixar de fer i, sovint, la sensació que parar de fer coses és perdre el temps i s’acaba generant un cert estat de nerviosisme davant la possibilitat d’un espai de temps en el que no hi ha una activitat programada.\nAquesta incapacitat de relaxar-se, d’aturar-se, és un símptoma de que s’està patint estrès. Com ja vàrem explicar a l’entrada “Ioga: el remei natural per a l’estrès”, l’estrès és una resposta natural davant situacions amenaçants o imprevistes que requereixen un sobreesforç a tots els nivells (físic i mental).\nDurant una situació d’estrès, es produeix un desequilibri en el sistema nerviós autònom, que és la part del sistema nerviós que controla les accions involuntàries. Està format per sistema nerviós simpàtic i el sistema nerviós parasimpàtic.\nEl sistema nerviós simpàtic, s’encarrega de preparar cos i ment per l’acció, i és el que s’activa davant una situació d’estrès o d’emergència o una situació que ens demana un sobreesforç.\nEl sistema nerviós parasimpàtic, s’encarrega de portar cos i ment cap a una situació de descans o relaxació després d’un esforç o bé com a preparació per a realitzar funcions importants com són la digestió o l’acte sexual.\nAixí, després d’una situació en que el sistema nerviós simpàtic s’ha activat, hauria de seguir una situació de relaxació o descans, de manera que cos i ment (i sistema nerviós), poguessin recuperar l’equilibri.\nQuan hi ha una situació d’estrès continua, estrès crònic, el sistema nerviós simpàtic està permanentment activat, mentre que el sistema nerviós parasimpàtic no té l’oportunitat de dur a terme la seva funció. Aprofitem per observar que digestió i acte sexual necessiten aquesta relaxació prèvia pròpia del parasimpàtic per dur-se a terme de forma adient.\nRecordem que el sistema nerviós simpàtic prepara cos i ment per a l’acció. En una situació com aquesta, en que permanentment estem “activats”, és doncs impossible relaxar-se de forma voluntària. Per poder-ho fer, primer hauríem de portar el sistema nerviós cap a la capacitat de reequilibrar-se, calmant el sistema nerviós simpàtic i deixant que el parasimpàtic tingui també el seu espai d’actuació.\nSaps que l’estrès accelera l’envelliment? T’has fixat que estrès i digestions correctes són incompatibles? Deixar de fer i relaxar-se és necessari per mantenir un bon estat de salut i un cos i una ment joves.


Demanen investigar a fons el concurs de transport sanitari de 2016\nHan passat dos anys des de que es va adjudicar el darrer concurs de transport sanitari de Catalunya. La quantia d'aquesta adjudicació va superar els 2.000 milions d'euros, una quantitat astronòmica que va constituir el major concurs públic durant la legislatura de la Generalitat encapçalada per Carles Puigdemont.\nEl col·lectiu Som Tècnics en Lluita ha denunciat que tres anys més tard, aquesta adjudicació encara presenta punts foscos en alguns dels seus lots. A més, aquest grup que representa a treballadors del transport sanitari (tant urgent com no urgent) considera que "la qualitat i l'eficàcia del servei que rep l'usuari ha patit una forta davallada" d'ençà del concurs.\n¿QUINES SÓN LES CRÍTIQUES DE SOM TÈCNICS EN LLUITA?\nMalgrat l'enorme valor econòmic del concurs, els treballadors posen en coneixement múltiples deficiències que han detectat en el servei. D'entrada, el col·lectiu menciona l'envelliment de la flota de vehicles, que afecten no només a característiques mecàniques com rodes o direcció, sinó també al servei que s'ofereix als ciutadans a l'interior dels vehicles.\nAixí mateix, també critiquen la mala gestió de les rutes programades que produeixen esperes desorbitades. Aquesta mala gestió ocasiona esperes de fins a 8 hores pels usuaris.\nPel que fa a la situació laboral dels treballadors, Som Tècnics en Lluita denuncia l'ús fraudulent del contracte de pràctiques, on personal de nova contractació és obligat a fer la mateixa funció que el personal indefinit amb contractes en pràctiques cobrant fins a un 40% menys del sou i allargant aquesta situació fins a 2 anys. Aquesta situació s'afegeix a una pèrdua de poder adquisitiu que arranca abans del contracte l'any 2016, i que ha suposat, segons calcula aquest grup de treballadors, una pèrdua acumulada d'un 19% de poder adquisitiu.\nPer aquests motius, els treballadors del transport sanitari demanen que s'intercedeixi des de l'administració per renegociar el conveni col·lectiu per tal de millorar tant la situació laboral dels empleats com el servei que reben els usuaris.\nPerò també demanen que es porti a terme una investigació en profunditat de les condicions d'adjudicació d'aquest darrer concurs, on "moltes de les pliques no eren degudament complertes per part d'algunes empreses guanyadores", aixó com que "es faci un seguiment efectiu del dia a dia de la gestió i les condicions del concurs".\nCom em puc posar en contacta amb ells, tinc proves si les volen.\nescrit per Robert 31/gen/19 14:02 h.


Pessebre Vivent de l’Espluga – laveujovetv.cat\nUn grup de joves migrants acollits a la Conca s’incorporen al muntatge del Pessebre Vivent.\nAquesta aposta incideix en la clara voluntat d’acció social que l’entitat organitzadora vol potenciar en el dia a dia del Pessebre Vivent, i que des del primer moment ja ha suposat la inserció social de persones amb altres capacitats en la plena normalitat dels equips de voluntariat i de figurants. També reforça el compromís de l’entitat amb les necessitats socials de cada moment, destinant l’anomenada ‘part social’ dels beneficis de les representacions que cada any es lliura a un col·lectiu o entitat. Aquest any serà pels damnificats per la riuada del 22 d’octubre a l’Espluga de Francolí.\nAquest any el Pessebre Vivent de l’Espluga es representarà del 26 al 29 de desembre i les entrades ja estan a la venda a pessebredelespluga.com, l’App ‘Pessebres Vivents’ i l’Oficina de Turisme de l’Espluga de Francolí.


Gavà presenta la Festa Major de Sant Pere | El Llobregat\nGavà presenta la Festa Major de Sant Pere\nmiércoles 15 de junio de 2016, 18:44h\nLa ciutat baixllobregatina celebra del 28 de juny al 3 de juliol la seva festa gran amb més espais de música en directe que es sumen a l’ampli ventall d’activitats artístiques, lúdiques i de cultura popular i tradicional per a tots els gustos i totes les edats\nPrograma Festa Major Sant Pere 2016 de Gavà: Descargar\nGavà ha presentat avui la programació de la Festa Major de Sant Pere 2016. Del 28 de juny al 3 de juliol, tota la ciutat es convertirà en un gran escenari on se succeiran activitats per a tots els públics. artístiques, lúdiques i de cultura popular i tradicional per a tots els gustos i totes les edats. “Un any més, la Festa gran de la nostra ciutat incorpora novetats per fer-la més atractiva que mai i perquè tothom trobi el seu espai per gaudir intensament la ciutat, la cultura i la tradició.\nNoves propostes que segueixen el fil conductor de la Festa Major de Sant Pere, unes festes molt participades, per la gran quantitat de gent que les gaudeixen, i alhora molt participatives gràcies a l’aportació i la implicació de les entitats de Gavà”, ha dit l’alcaldessa de Gavà, Raquel Sánchez.\nEnguany, la Festa Major està pensada per viure-la més que mai en família amb sessions matinals de cinema a l’Espai Maragall, espectacles itinerants de màgia, el concert dels Pinker Tones, la WaterFest –amb un circuit de proves d’aigua que inclou una festa de l’escuma- i una tarda de jocs gegants tradicionals on grans i petits podran jugar i mostrar les seves habilitats.\nUn cicle de concerts de música en viu i un concert de bandes tribut són les novetats musicals d’aquesta edició de la Festa Major. En aquest sentit l’alcaldessa ha explicat que “aquest ingredient tant indispensable a les nostres festes tindrà un concert de gran format, dissabte 2 de juliol a la plaça de Francesc Macià amb l’actuació d’Antonio José guanyador de l’última edició de La Voz, i noves propostes que ens permetran diversificar l’oferta musical”. Així, coincidint amb la Festa Major, s’estrena un cicle de concerts de música en viu al Jardí del Museu que s’allargarà durant el juliol. Donaran el tret de sortida els Mambo Jambo i la Sellarès Band.\nLa programació musical també incorpora un concert de bandes tribut a l’Auditori Marc Grau, amb Smoking Stones i Héroes de Leyenda. El mateix Auditori Marc Grau acollirà l la XIV Convenció de Tullianos, organitzada per l’Associació de seguidors de Jethro Tull. Hi haurà actuacions en directe a que culminaran amb la Martin Barre Band, el grup del llegendari guitarrista de Jethro Tull. A més del concert d’Antonio José, la plaça de Francesc Macià ens oferirà altres propostes, com la Festa Flaix, on el públic podrà gaudir d’una experiència musical i visual de gran magnitud amb els dj Sergi Domene i Miquel Fontova, acompanyat del vídeo dj Oriol Torres.\nEl Parc Municipal de la Torre Lluc serà altre dels escenaris on se succeiran les actuacions musicals durant tot els dies de festa a càrrec de les orquestres Covers, Venus i Karamba. Els encarregats . La primera d’elles, el ball de la Revetlla de Sant Perea càrrec de l’Orquestra Covers. Els encarregats de tancar la festa al Parc de la Torre Lluc serà el grup d’havaneres Mar i Vent.\nQuant a les arts escèniques, L’Espai Maragall l’espectacle “Inèdits”, de Reeugenio, i “Dos” de David Fernández i Juanra Bonet, mentre que la pista exterior de can Tintorer acollirà una Nit de Cabaret.La música i el teatre compartiran protagonisme amb altres expressions artístiques. El Circuit Arts ens oferirà dissabte 2 de juliol un recorregut singular a través de diferents activitats relacionades amb les arts plàstiques i visuals. El circuit inclourà un itinerari de portes obertes pels diferents espais de treball d’artistes i escoles locals; tallers de pintura i exhibició de grafitis.\nLa cultura urbana també tindrà un lloc destacat, amb una nova edició de l’Street Fest, a l’skate parc del Calamot el dissabte 2 de juliol a la tarda. Hi haurà actuacions de hiphop, exhibicions sobre rodes, grafiti, concert de rap i micro obert. Segons l’alcaldessa, “aquesta activitat ens permetrà fer la l’estrena oficial del nou skate parc del Calamot, una remodelació que va sorgir de la primera edició del programa Junts Fem Barri, i volem tots els usuaris i usuàries participin d’aquesta activitat”.\nUn any més, la Festa Major de Sant Pere torna a posar en relleu la cultura popular i tradicional amb actes que contribueixen a reforçar la identitat de Gavà gràcies a la implicació i participació del teixit associatiu de la ciutat.\nUn element tradicional com és el foc serà molt present a la programació. Divendres 1 de juliol tindrà lloc un dels actes més multitudinaris de la Festa Major: el Castell de Focs Artificials a la platja. Per fer més fàcil l’accés, atès que es tallarà el trànsit a l’avinguda del Mar en sentit Gavà-centre, l’Ajuntament posarà a disposició de la ciutadania un servei gratuït d’autobusos).\nI l’endemà, el foc també serà protagonista de la mà de la Companyia General del Foc. Durant la jornada se succeiran activitats per a tothom: plantada de dracs al passeig Maragall, un berenar diabòlic, un taller de diables, la tabalada, els correfocs infantil i adult i la petada final- La jornada de dissabte també inclourà l’actuació dels petits timbalers i la ballada de sardanes de Festa Major.\nLes tradicions populars continuaran amb les Matinades dels Grallers l’Anguila, la Trobada de Puntaires, la Diada Castellera, la Cercavila Xerinolis, amb els personatges d’imatgeria festiva de la ciutat i el seu seguici, i les danses de l’Esbart Brugués.\nAmb les tradicions més nostres conviuran les dels gavanencs i gavanenques d’arrels andaluses i aragoneses amb motiu de la Mostra de Cases Regionals que tindrà lloc a can Sellarès de l’1 al 3 de juliol amb les propostes de l’Asociación Cultural Andaluza de Gavà, de la Casa de Aragón de Gavà, Viladecans i Castelldefels, i de la Casa de Andalucía de Gavà.\nL’Ofici Solemne a l’Esglèsia de Sant Pere, dimecres 29 de juny amb la Coral Sellarès i l’Esbart Brugués; exhibicions de roda cubana, i de balls de saló i llatins a la plaça de Jaume Balmes; el Mercat medieval de l’Eramprunyà a la Rambla, la Fira d’atraccions al voltant de la plaça Catalunya i jornades de portes obertes al Parc Arqueològic i al Refugi Antiaeri són altres de les propostes que ens oferirà la ciutat durant aquests dies, en què l’esport també tindrà un lloc rellevant.


Un MWC per a la ciutadania Un MWC per a la ciutadania\nUn MWC per a la ciutadania\nBanderes de la GSMA, organitzadora del Mobile World Congress, i en segon terme la Fira on es desenvolupa el congrés. 21 de febrer del 2016 / ACN\nNo ens equivocarem de gaire si diem que, per regla general, a la ciutadania de Barcelona li agrada tenir el Mobile World Congress a la seva ciutat, però tampoc ens equivocarem de gaire si diem que molta no sap explicar ben bé per què. Amb aquest article intentaré explicar per què el potencial del Congrés com a eina generadora de bé comú encara no està desplegat, és a dir, que tenim marge per a pensar i fer un MWC que realment sigui beneficiós per l’interès general dels i les barcelonines.\nProbablement recordareu un dels primers mems polítics que van guanyar popularitat amb l’esclat de la crisi: privatització dels beneficis, socialització de les pèrdues, referent a totes les actuacions públiques que disfressades de necessàries perjudicaven la ciutadania en el seu conjunt i beneficiaven els qui més tenien (per exemple els rescats als bancs, els ERO a empreses amb beneficis, la privatització d’empreses rendibles…). En el cas del Mobile World Congress, malgrat que a una escala molt més baixa, passa quelcom semblant: la ciutat sencera es posa a la disposició d’uns homes i dones de negocis per què es tanquin grans pactes i inversions, hotelers i restauradors s’omplin les butxaques i el barceloní corrent trobarà el centre més col·lapsat, més presència policial, etcètera.\nPerò direu, molts d’aquests perjudicis compensen quan les empreses s’instal·len aquí, no? Bé, sí i no. Una inversió estrangera suposa una sèrie d’ajuts de la Generalitat alguns, com veurem, més justificables que d’altres: l’acompanyament i assessorament dels tècnics d’ACCIÓ (Catalonia Trade&Investment) és necessari per a guiar els empresaris en un context complex i potencialment difícil, però algunes rebaixes fiscals, ajuts a la contractació… costen d’entendre: la Generalitat ha de subvencionar llocs de treball per a retallar els costos de l’empresa? Tota la càrrega impositiva que s’estalvien o bé es retalla o bé es carrega a algú altre, seguim? La Inversió Estrangera Directa és un gran actiu per a l’economia, però depèn de la política si ho és per a tothom o per a una minoria.\nSegona qüestió, les empreses tecnològiques i el coneixement. Durant el MWC passen coses enormement interessants per a aquells que segueixin l’actualitat tecnològica: gàdgets espectaculars, noves tecnologies en tots els camps… ara bé, passen en un recinte tancat on cal pagar una morterada important per a poder-hi entrar. En la mateixa línia, molts dels avenços tecnològics que veiem aniran destinats exclusivament al lucre privat. Això, d’entrada, no seria un problema si no fos que, un cop més, aquests coneixements moltes vegades, o venen de la investigació pública (essencialment universitats) o bé han estat finançats de manera generosa per línies públiques de recerca. I això, de cap manera és dolent per se: d’entrada, una economia més tecnificada i competitiva permet crear llocs de treball més interessants i motivadors i eliminar les tasques monòtones i repetitives. Ara bé, això és només el principi. Si el resultat de tot això és, com dèiem, exclusivament el lucre privat d’una minoria d’empresaris, doncs literalment els hem regalat els impostos de la ciutadania. Pitjor encara en el cas de moltes start-up que són creades amb l’objectiu de rebre unes quantes rondes d’inversió com més elevades millor i vendre’s aviat: subvencionar l’economia especulativa, per més que facin artefactes creatius i llampants.\nVist tot això, amb què ens quedem? Doncs amb la idea que el desenvolupament de l’economia catalana ha d’anar acompanyada de mesures que comportin un retorn envers l’interès general. En podrien ser uns quants exemples, d’entrada, el compromís de crear llocs de treball i oportunitats per a fer pràctiques remunerats degudament, crear acords i pactes per què part dels resultats de la investigació privada es pugui fer servir pels serveis públics (especialment rellevant en el sector de les tecnologies biològiques i mèdiques), sobre tot quan s’utilitzin dades i recerca públiques i coses tant senzilles com que l’accés a algunes conferències i presentacions del MWC i el 4YFN siguin públiques o accessibles a preus raonables. I un petit somni de republicà: que els poders públics afavoreixin les investigacions orientades a millorar els processos democràtics.


Quins impostos paguen les criptomonedes? - Dades i Serveis\nQuins impostos paguen les criptomonedes?\nHome General Quins impostos paguen les criptomonedes?\nPer admin General juny 4, 2018\nA DADES i SERVEIS t’informem que si compres i vens criptomonedes, o tens una cartera virtual, hauràs de declarar aquestes operacions. I en el cas que estiguis obligat a presentar l’Impost sobre el Patrimoni també hauràs d’incloure-hi el valor d’aquestes monedes virtuals.\nEn relació a l’Impost sobre la Renda de les Persones Físiques, IRPF, les operacions de compravenda d’aquests actius constitueixen un guany o una pèrdua patrimonial que s’ha de declarar amb el mateix tractament que rebrien si fossin accions d’una empresa que cotitza en borsa. Mitjançant el valor de compra i el de venda hem de determinar el benefici de l’operació o bé la pèrdua que hàgim tingut.\nPer exemple: si durant l’exercici 2017 vam comprar un Bitcoin per un valor de 1.000 euros i a final del mateix any el vam vendre per 5.000 euros, haurem de tributar per la diferència entre el preu de venda i el de compra. En aquest cas tributarem sobre 4.000 euros de benefici a una escala de gravamen que va del 19 al 23 per cent.\nTanmateix, si a l’operació de compravenda hem perdut diners, podrem compensar aquestes pèrdues amb altres guanys patrimonials durant els propers quatre exercicis.\nAddicionalment, si estem obligats a presentar l’Impost sobre el Patrimoni, també haurem d’incloure el valor d’aquestes criptomonedes. Que es valoraran al canvi en euros a 31 de desembre.\nPer últim, donada la naturalesa patrimonial d’aquestes criptomonedes, a efectes de l’Impost sobre Successions i Donacions, també les haurem de tenir en compte a l’hora de liquidar aquests impostos, valorant-los en la data que correspongui segons la normativa que s’hagi d’aplicar.


CIDOB - Agenda Global CIDOB: Desembre 2017\nAgenda Global CIDOB: Desembre 2017\nTrïi una agenda anterior Agenda Global CIDOB: Setembre 2020 Agenda Global CIDOB: Juliol 2020 Agenda Global CIDOB: Juny 2020 Agenda Global CIDOB: Maig 2020 Agenda Global CIDOB: Abril 2020 Agenda Global CIDOB: Març 2020 Agenda Global CIDOB: Febrer 2020 Agenda Global CIDOB: Gener 2020 Agenda Global CIDOB: Desembre 2019 Agenda Global CIDOB: Novembre 2019 Agenda Global CIDOB: Octubre 2019 Agenda Global CIDOB: Setembre 2019 Agenda Global CIDOB: Juliol 2019 Agenda Global CIDOB: Juny 2019 Agenda Global CIDOB: Maig 2019 Agenda Global CIDOB: Abril 2019 Agenda Global CIDOB: Març 2019 Agenda Global CIDOB: Febrer 2019 Agenda Global CIDOB: Gener 2019 Agenda Global CIDOB: Desembre 2018 Agenda Global CIDOB: Novembre 2018 Agenda Global CIDOB: Octubre 2018 Agenda Global CIDOB: Setembre 2018 Agenda Global CIDOB: Juliol 2018 Agenda Global CIDOB: Juny 2018 Agenda Global CIDOB: Maig 2018 Agenda Global CIDOB: Abril 2018 Agenda Global CIDOB: Març 2018 Agenda Global CIDOB: Febrer 2018\nSobre la taula dos temes vitals: l’avenç en la unió monetària, mitjançant l’impuls d’un fons d’estabilització de la zona euro; i el nomenament del substitut de Jeroen Dijsselbloem, actual president de l’Eurogrup, que finalitza el seu mandat.\nJean Pisani-Ferry: “Només els països de la UE tenen la liquiditat del BCE”\nCimera Rajoy - May\nVisita del president espanyol en plenes negociacions del Brexit amb la UE i a pocs dies del Consell Europeu. No està previst abordar el contenciós de Gibraltar.\nVisita Macron a Algèria\nPrimera visita de Macron a Algèria que busca enfortir l’associació estratègica entre els dos països, especialment en l’àmbit econòmic. A l’agenda també hi haurà el reforç de la lluita contra el terrorisme gihadista a la regió o el control del flux de migrants que arriben a França des d’Algèria.\nDia que coincideix amb la data en què l’Assemblea General va adoptar la Declaració Universal de Drets Humans el 1948.\nEl mite del retorn. El mercat del que és simbòlic\nEleccions municipals Veneçuela\nEs triaran 335 nous alcaldes per a un període de quatre anys. Els principals partits de l’oposició -Voluntad Popular, Acción Democrática i Primero Justicia- han decidit no concórrer a aquestes eleccions.\nCimera Canvi Climàtic\nImpulsada per Macron, es preveu l’assistència de desenes de líders mundials a París com a mostra de suport al segon aniversari de l’acord signat el 2015, acord que ha estat rebutjat per Trump.\nEl Brexit serà el principal tema a tractar, revisant els últims avenços i bloquejos. A l’agenda: la factura a pagar per part del Regne Unit, la frontera amb Irlanda o el paper del Tribunal de Justícia de la UE.\nCimera CEDEAO - ECOWAS\nEs preveu l’adhesió del Marroc a aquesta organització subregional. Forma part de l’estratègia global d’expansió de la diplomàcia econòmica marroquina impulsada els últims anys i que suposa enfortir les relacions comercials i financeres amb els països de l’Àfrica Occidental. Es discutiran també aspectes de seguretat regional.\nElecció líder CNA\nEl governant Congrés Nacional Africà de Sud-àfrica triarà entre sis candidats el seu nou líder en substitució de l’actual, el president Jacob Zuma. El guanyador probablement es convertirà en el proper president de Sud-àfrica, després de les eleccions previstes per al 2019.\nTancament Tribunal Penal Internacional per a la ex-Iugoslàvia\nCreat a l’Haia el 1993, ha jutjat desenes de criminals de les guerres dels Balcans. El judici i condemna a Mladic pel genocidi de Srebrenica ha estat l’últim abans de la seva dissolució a finals d’any.\n< Agenda següent


Aula Blava : Anem a comprar a l'Hivernacle d'Horta\nAnem a comprar a l'Hivernacle d'Horta\nAquest matí després de fer tots els encàrrecs hem anat amb autobús a l'Hivernacle d'Horta per comprar les nostres verdures i llegums per l'hort escolar que tenim al terrat.\nUn cop hem arribat a l'hivernacle hem estat mirant tot el que tenien en qüestió d'hort per escollir el que més ens agradava. Però com hem vist que allò era tan gran i bonic hem decidit donar una volta per tot. Hem vist un munt de plantes, flors, arbres fruiters....\nAl final de tot de l'hivernacle tenien un gall i unes gallines, on ens hem passat també una bona estona observant-les que feien. Ens hem adonat que les gallines havia posat ous. Hem escoltat al gall com cantava, tenia uns bons pulmons!!!\nUn cop hem acabat de voltar hem agafat el que havíem decidit plantar al nostre hort, aquest any hem agafat ruca i pèsols.\nA la tarda uns quants hem pujat al terrat a trasplantar tot el que havíem comprat, ens ho hem passat molt bé fent els forats i posant la ruca i els pèsols. Per finalitzar les hem regat una mica perquè a veure si les veiem créixer ben aviat.\nJa us anirem ensenyant com creixen!!!\nSetmana plena de sortides !!!!\nMenú més de Març\nMatí a la biblioteca\nGaudint de la plàstica\nLes bombetes de la Pau\nBerenar amb la classe amiga\nBiblioteca amb la classe amiga\nMúsica amb la classe amiga


Justes taules en un intens derbi Diagonal (2-2) - Regió7 :: El Diari de la Catalunya Central\nManresa i Igualada van protagonitzar un partit trepidant amb propostes futbolístiques antagòniques que es van contrarestar\nlluís cuberes i martí 24.01.2021 | 23:18\nEl duel entre manresans i igualadins va ser apassionant oscar bayona\nEl duel entre manresans i igualadins va ser apassionant\nIntensitat, emoció, pinzellades de bon joc, alternatives en el marcador i un final incert. Manresa i Igualada van empatar a l'estadi del Congost en un derbi de la Catalunya Central que va evocar la rivalitat dels grans duels futbolístics que van protagonitzar blanc-i-vermells i blaus els anys vuitanta quan els partits de lliga entre els degans de les dues ciutats eren un esdeveniment. Ahir, només hi va faltar un ingredient: la passió del públic.\nEl debut del sabadellenc Carlos López a la banqueta igualadina va revolucionar el joc dels anoiencs, sobretot en l'aspecte defensiu. La intensitat dels blaus els va permetre contrarestar el joc combinatiu dels blanc-i-vermells i va propiciar l'empat final.Un resultat que per als bagencs pot oferir interpretacions contraposades.\nLa victòria hauria atorgat al Manresa el lideratge del subgrup 5A de Tercera Divisió, davant de l'Europa i del Terrassa, tot i que amb un matís important: els gra-ciencs han jugat dos partits menys que els manresans i els egarencs un. Les taules van impossibilitar l'hipotètic lideratge, però sumar per setè partit referma els bagencs en el tercet capdavanter.\nEls anoiencs van dominar el ritme del partit durant els sis primers minuts. Els blaus van exhibir intensitat i van gosar dificultar la creació de joc dels locals mitjançant la pressió a tot el camp, fins als centrals bagencs. Tal com és habitual, els jugadors de Ferran Costa van entomar el repte que els plantejava el seu oponent i van maldar per construir a través de la possessió.\nAstúcia i oportunisme\nEls blanc-i-vermells van adquirir avantatge en el marcador en la seva primera aproximació a porteria. La fam competitiva d'Izan Checa el va dur a servir astutament, abans que es posicionés la defensa igualadina, una falta comesa per Daniel Casado a Noah. Amb el servei, el santfruitosenc va habilitar el davanter d'origen ghanès per encarar en solitari Romans. La primera rematada rasa de Noah es va estavellar al pal dret de la porteria blava, però el golejador va transformar en gol el refús sense oposició (min 7).\nLa dinàmica del partit es va modificar arran del gol. Els manresans van començar a monopolitzar la possessió i van obligar l'Igualada a refugiar-se en el seu terreny de joc per reeixir a l'hora de tancar les línies de passada interiors amb ímpetu i contundència. En aquest context, una errada puntual en la passada del porter del Manresa Marc Vito va permetre a Genís Cargol, oportú, assistir a Sergio Álvarez per tal que el davanter de Maracaibo reequilibrés el marcador a porteria buida (min 22).\nEl gol va tornar a marcar un punt d'inflexió. Els visitants es van rearmar, van equilibrar més el joc i només van concedir als manresans, en la resta del primer període, un perillós xut creuat de Nil Pradas (min 29) que Romans va conjurar.\nA la represa el guió del partit no va patir modificacions substancials i Izan Checa, implicadíssim, va continuar dinamitzant el joc ofensiu d'un Manresa que no es conformava amb l'empat però que, de forma inesperada, es va trobar darrere a l'electrònic. El bagenc Miguel Ángel Luque va treure en curt una falta dels locals a la línia de tres quarts defensiva igualadina cap al central Eppy. Aquest va servir en profunditat cap a la posició de Genís Cargol, que va sorprendre amb la seva cursa diagonal els centrals blanc-i-vermells i va rematar a gol de primera des del punt de penal (min 58). Un golàs!\nEl Manresa va intensificar el seu domini i Aleix Díaz va poder empatar dos minuts després en l'execució d'un servei de falta que va sortir fregant el pal dret de la porteria anoienca. L'Igualada es va parapetar al seu camp, de forma definitiva. Trobar una escletxa en l'entrellat defensiu visitant era una tasca àrdua i dificultosa que l'enginy d'Izan Checa va dilucidar. Després de l'execució en curt d'un servei de cantonada, el mitjapunta va sorprendre Romans amb un llunyà xut ras (min 72). El porter vilanoví, escorat a l'esquerra i tapat per la seva defensa, no va poder reaccionar a temps. Èrik Rafael, que es va incorporar al joc al minut 62 tot i les molèsties que pateix, va estar a punt de segellar el triomf blanc-i-vermell amb un xut des de la frontal de l'àrea de penal que Eppy va rebutjar de forma acrobàtica des de la mateixa línia de gol (min 78).\nFerran Costa va substituir el seu principal bastió defensiu, el central Sergi Solernou (min 87), pel davanter Franco. El seu missatge als jugadors era inequívoc: vèncer era innegociable. La infatigable defensa igualadina, ahir, ho va impedir, i el partit de la màxima rivalitat va registrar unes merescudes taules.\nEls dos tècnics lloen el compromís dels seus jugadors\nFerran Costa i Carlos López es van centrar a fer una lectura positiva de l'actuació dels seus respectius equips després del partit. Ferran Costa, entrenador del Manresa, va assenyalar que «hem controlat el ritme del partit fidels al nostre estil futbolístic». «Una vegada més, l'equip ha demostrat que li agrada competir per guanyar i que es diverteix fent-ho».\nEl castelldefelenc va considerar l'error en la passada del porter Marc Vito en el primer gol dels anoiencs «una acció aïllada que és conseqüència de la nostra proposta» i va declinar lamentar les absències per lesió de Joan Castanyer, Xavi Toldrà i Juli Serrano. «Els jugadors que els substitueixen estan aprofitant l'oportunitat. Ningú s'adona que juguem amb un equip tan jove», va reblar.\nPer la seva part, Carlos López va constatar «la satisfacció pel punt assolit en un camp complicadíssim». El tècnic sabadellenc de l'Igualada va emfasitzar que «per revertir la nostra situació a la classificació havíem de començar a construir des de la defensa per recuperar la confiança. En aquest apartat del joc, avui ja hem mostrat les línies essencials de la que ha de ser la nostra identitat». «Ara, ens cal treballar el vessant ofensiu per ser competitius en tots els partits i lluitar per assolir el sisè lloc al final de la primera fase o per accedir al grup on es dirimirà la permanència amb el màxim nombre de punts possibles», va concloure.\nTaules en el duel entre Noelia García i Núria Mendoza.\nL'Atlètic es referma en el lideratge el dia que Suárez celebra 34 anys amb un gol.


Casals de Nadal - Fundació Educativa Terrassa\nÈgara | Can Palet | Ca n’Anglada\nCasals de Nadal és un projecte d’acció socioeducativa adreçat a infants dels barris d’Ègara, Can Palet i Ca n’Anglada en el període de vacances escolars d’hivern. Com a entitat, vetllem per donar accés els infants en famílies en risc d’exclusió al recursos bàsics que garantitzen el seu benestar. Això és, des de la part emocional, a l’acompanyament, passant per l’alimentació i la salut. Per fer-ho, els Casals esdevenen una eina essencial durant els períodes de vacances. Mitjançant activitats educatives i de lleure amb els infants, l’equip professional detecta necessitats i n’aporta solucions. Un dels elements clau del projecte, per exemple, és el servei de menjador que garanteix dos àpats diaris (esmorzar i dinar) a tots els infants participants en el projecte.\nEls Casals de Nadal s’organitzen durant les vacances de Nadal de l’escola, de dilluns a divendres al matí (excepte festius).\nEn aquests dies, els infants i joves realitzen activitats de lleure amb caràcter educatiu: Coneixen altres entitats del territori, exploren l’entorn urbà i treballen aspectes importants de la cultura catalana en aquestes dates.\nEnguany la Fundació Educativa Terrassa ha organitzat 3 casals a Ègara, Can Palet i Ca n’Anglada, els dies 27, 28, 29, 30, 31 de desembre 2021 i 3, 4, 5 de gener 2022. L’horari d’activitat és de 9 a 13h i de 13 a 15h es fa servei de menjador.


FESTA DE SANT JOSEPMARIA ESCRIVÀ DE BALAGUER Parròquia de Santa Creu dimecres 27 de juny de 2018 - Obispado de Ibiza\nFESTA DE SANT JOSEPMARIA ESCRIVÀ DE BALAGUER Parròquia de Santa Creu dimecres 27 de juny de 2018\nHome / Homilies / FESTA DE SANT JOSEPMARIA ESCRIVÀ DE BALAGUER Parròquia de Santa Creu dimecres 27 de juny de 2018\n28 de junio de 201828 de junio de 2018\nLa vida dels sants és com un llibre obert. Molts van tenir una personalitat molt atractiva o unes qualitats humanes excel·lents, com és el cas de sant Josepmaria Escrivà. Però les seves vides no parlen d’ells mateixos, sinó de la vida d’aquell a qui seguir, la vida de Jesucrist.\nSeria un error pensar que la santedat consisteix a fer una cosa extraordinària. És ben conegut el diàleg de santa Joana Francesca de Chantal i el seu fill, quan aquest la va sorprendre llegint de genolls una carta de sant Francesc de Sales:\n-Què fas agenollada llegint un paper?\n-Leía una carta.\n-Sempre llegeixes així les cartes?\n-Aquesta la va escriure un home de Déu.\n-Què és un home de Déu?\n-Un home sant, que tracta de ajudar els altres complint la voluntat de Déu.\nComplir la voluntat de Déu i ajudar els altres. Es tracta d’un bon programa per a qui s’ha proposat seriosament ser feliç. Els textos de la missa d’avui ens conviden a contemplar la nostra vida amb aquest teló de fons: quina és la voluntat de Déu per a mi, com puc ser feliç, què he de fer perquè la meva vida sigui un diàleg constant i filial amb el meu Pare Déu, què he de canviar, com puc recomençar. Els sants desperten en nosaltres el desig d’apropar-nos a Déu perquè el més definitiu de la seva vida és l’amor de Déu que omple la seva vida.\nDéu surt constantment al nostre encontre. No és cert que Déu no cridi al seu amor i al seu servei o que ara ho faci menys que en temps passats. Més aviat, la veritat és que falten respostes per part nostra.\nHem llegit el passatge de l’Evangeli que narra la primera pesca miraculosa. Sant Pere, després d’aquesta pesca, va abandonar les seves pròpies seguretats per agafar-se a la mà segura i amorosa de Déu. Així ho va fer també sant Josepmaria quan, sent molt jove, va sentir que el Senyor es ficava a fons en la seva ànima i infonia en el seu cor inquietuds santes i bons desitjos, que el van portar a l’oració i a una profunda vida sacramental. Cal perseverar en l’oració per aprendre a caminar per la senda del compliment de la voluntat de Déu.\nEn la pregària el Senyor ens ajuda a prendre decisions generoses. En la pregària es dilata el cor per estimar Déu sobre totes les coses i, en Ell, a totes les criatures. La confiança en Déu, la generositat i l’entrega són sempre fecundes. Quan ens vam decidir a seguir a Déu amb profunditat, la nostra vida cobra un nou brillantor i s’obre a horitzons insospitats. La nostra vida es fa igual que la vida dels sants. De vegades, els plans divins no coincideixen amb els nostres, però hem de estimar-los. Quina pena si ens limitéssim a acceptar amb resignació o com una cosa ineludible la major mostra d’amor de Déu, que és la de cridar-nos a la seva intimitat.\nAnys enrere, un noi jove va explicar a don Álvaro del Portillo, el primer successor de sant Josepmaria, que no era capaç de resar el Parenostre. En arribar al «faci la teva voluntat a la terra com al cel» s’aturava perquè s’adonava que no estava complint en la seva vida això que resava amb els llavis. La resposta al seu problema estava ben clara i així l’hi va fer veure don Álvaro … Li va explicar que la voluntat de Déu és la més amable de totes les voluntats i les mans de Déu són les úniques en les que val la pena estar.\nNo ens ha d’estranyar la presència del sacrifici en la nostra vida. És la característica de les persones que estimen. Si la nostra reacció davant el sacrifici és el desànim i el desànim, alguna cosa hem de canviar en nosaltres mateixos. Perquè el desànim i el desànim amaguen la manca de generositat i un excessiu càlcul humà en la vida de relació amb Déu. Avui demanem a sant Josepmaria que ens doni un cor enamorat, que sigui capaç de preguntar-se amb valentia: «què més puc fer?».\nEl passatge de l’Evangeli de la pesca miraculosa ens mostra la veu urgent de Crist i la resposta immediata dels apòstols. En la seva ànima alguna cosa ha canviat: Canvia que en l’ànima (…) es presenten horitzons més amplis, més ambició de servei, i un desig irreprimible d’anunciar a totes les criatures (…) les coses meravelloses que fa el Senyor, si li deixem fer (Amics de Déu 264). El quadre que ens ofereix aquesta pesca bé pot ser un retrat de la nostra pròpia vida: qui actua en nom propi i pel seu compte es fatiga i no aconsegueix fruit; en canvi, en nom de Crist, el fruit és abundant. Sant Pere és un model de confiança en Déu.\nDavant els plans divins, potser ens retraemos perquè el primer que considerem és la nostra manca de qualitats. Però no cal oblidar que la pesca no es va dur a terme per la virtut de Pere i dels altres. Tots els que han estat cridats per Déu a una missió experimenten la sorpresa i la pròpia misèria, però també senten les paraules de Crist: «No tinguis por». Si notes que no pots, pel motiu que sigui, digues-li, abandonant-te en Ell: Senyor, confio en Tu, m’abandono en Tu, però ajuda la meva debilitat!\nI ple de confiança, repeteix-li: mireu-me, Jesús, sóc un drap brut; l’experiència de la meva vida és tan trista, no mereixo ser fill teu. Digueu-li …; i digues-li moltes vegades.\n-No trigaràs a sentir la seva veu: «ne timeas!» -no temes !; o també: «sorgeix et ambula!» Aixeca’t i camina! (Forja 287).\nNo tinguem por de Déu, no es pot tenir por d’algú que ens estima. Déu demana, Déu exigeix, però la seva exigència és plena d’amor perquè ens vol feliços aquí i, després, feliços allà … La clau està en que ens deixem guiar per Ell. Davant la realitat de les nostres misèries i pecats, hem de considerar la mirada amabilíssima de Jesucrist i les seves paraules: «No tinguis por, des d’ara seràs pescador d’homes». L’única cosa que importa és que Jesús crida. Li diu a Pere que el necessita i ja està: El Senyor vol servir-se de nosaltres -de nostre tracte amb els altres homes, d’aquesta capacitat nostra que ens ha donat Ell, de voler i de fer-nos voler-, per seguir fent-Ell amics a la terra (Carta 9.1.32, n.75). Hem de plantejar-nos de veritat una vida d’apostolat al servei de l’Església. I ser humils i confiar: és Crist qui crida, és Crist qui governa la barca de l’Església, la mar, el vent i els peixos …\nSi em necessites, Llámame. Això escrivia sant Josepmaria en una carta als joves disseminats per Espanya durant la guerra civil. Avui podem fer-ho. A qui compleix la voluntat de Déu mai li faltarà l’ajuda del cel. Ens posem sota l’empara de la nostra Mare Santa Maria, del seu espòs sant Josep i de sant Josepmaria perquè siguem fidels a les crides de Déu.


Paterna aprova en ple ser reconeguda com a “Ciutat del Foc”\nEls orígens de les tradicions que relacionen a Paterna amb la pólvora i el foc daten del segle XVIII\nEl grup municipal socialista ha presentat una moció perquè la ciutat obtingui aquesta declaració, que ha estat aprovada per unanimitat per la resta de grups polítics durant el ple d’avui.\nLa cultura del foc i l’arrelada relació dels paterners i paterneres amb la pólvora han impulsat aquesta iniciativa que ara s’elevarà a les Corts Valencianes per a la seva aprovació.\nL’Ajuntament ha aprovat en el ple celebrat avui que la ciutat sigui declarada Paterna Ciutat del Foc a iniciativa del grup municipal socialista, que ha presentat una moció, aprovada per unanimitat per tots els grups polítics, per a elevar a les Corts valencianes aquesta sol·licitud de declaració.\nTal com ha afirmat la regidora de Turisme, Cultura i Foc, Teresa Espinosa, “la relació entre Paterna i la pólvora és històrica i es remunta al segle XVIII” al mateix temps que ha assenyalat que “amb el pas dels anys, les tradicions relacionades amb el foc no han fet més que afermar-se i intensificar-se en el municipi, tant amb l’emblemàtica Cordà com amb tota una sèrie de manifestacions que fan del municipi un referent en la cultura del foc”.\nPer a deixar constància d’aquesta especial relació entre la ciutat i la pólvora, la moció fa un resum de tot el que uneix a Paterna amb el foc i que forma part de la identitat cultural dels paterners i paterneres.\nEn aquest sentit, el document incideix en la Cordà, de la qual destaca la seva declaració com a Festa d’Interès Turístic Autonòmic en 2007 i Nacional en 2017 i subratlla que fins disposa d’himne propi: “Foc, foc i foc”.\nDe la mateixa manera, també destaquen l’existència a la ciutat d’un monument al tirador i de logotip propi registrat així com d’un Consell Sectorial, del càrrec de Coeter Major i d’una regidoria pròpia del Foc.\nDurant la seva intervenció, Espinosa ha recordat que Paterna és també pionera quant a la regulació de l’ús de material pirotècnic i organitza cursos RGCRE i CRE per a habilitar als tiradors i tiradores.\nAixí mateix, ha indicat que l’Ajuntament va adquirir l’any passat un edifici al carrer Major que albergarà un Centre d’Interpretació de la Cordà i que portarà el nom de Pepín Damián Polo, en honor al recentment mort Coeter Major Emèrit.\n“A més de l’emblemàtica Cordà” – ha destacat Espinosa – “la pólvora i el foc estan fortament assentats en la vida cultural i social de Paterna i en les representacions festives de Junta Local Fallera, de la Federació Intercomparsas, de la Real Confraria del Santíssim Crist o les de la Federació Interpenyes”.\nFinalment, Teresa Espinosa ha afirmat que “ser coneguts i reconeguts com a Ciutat del Foc és un reconeixement a la identitat cultural dels paterners i paterneres i al sentiment i passió amb el qual vivim tots i cadascun dels actes de foc”.


Els riscos dels ‘nens de la clau’ | Catalunya | EL PAÍS Catalunya\nEls riscos dels ‘nens de la clau’\nL’ONG Educo adverteix que hi ha més de mig milió de nens a Espanya que es queden sols a casa les tardes d’estiu\nL'Hugo, protagonista d'una campanya d'Educo. Educo\nNingú els recull a la sortida de l’escola. Tampoc hi ha ningú que els esperi a casa per donar-los el berenar. Són els anomenats nens de la clau, els menors que es queden sols a casa a les tardes perquè els seus pares treballen. Porten la clau penjada al coll perquè són ells mateixos els que han d’obrir la porta de casa seva. Segons l’ONG Educo, a Espanya hi ha 580.000 nens d’entre sis i 13 anys que es queden sols a les tardes d’estiu, l’època de més vulnerabilitat, segons els experts. És un 66% més que el 2009. I seguirà creixent, adverteix la directora d’Educació i Acció Social d’Educo, Clarisa Giamello.\nEl trànsit de primària a secundària (11-12 anys) és el punt d’inflexió, quan els pares al·leguen que “són grans” i els donen les claus de casa, sosté l’informe Nativos de la crisis: los niños de la llave, elaborat per Educo. No obstant això, una enquesta de la mateixa organització humanitària adverteix que la forquilla d’edats dels nens de la clau és molt més àmplia: s’estima que l’estiu passat a Espanya hi havia més de mig milió de nens de la clau d’entre sis i 13 anys.\nEl motiu, matisen a Educo, no és necessàriament desemparament o una negligència, sinó la impossibilitat de conciliar la vida laboral i personal dels pares. “Les raons d’aquesta situació impliquen una situació econòmica i laboral de precarietat amb suport familiar i social pràcticament nul”, es llegeix a l’informe. A Espanya hi ha uns 2,2 milions de llars amb nens a càrrec que estan en risc de pobresa. Citant un estudi d’UNICEF, Educo recull que el 16,1% de les llars amb nens a càrrec i persones adultes amb feina estan en risc de pobresa. Treballar ja no és garantia per combatre la precarietat. “L’escassetat no és només de recursos econòmics, sinó a més de temps en les relacions de suport, tan familiars com a socials”, apunta l’estudi de Educo. Segons la seva investigació, el 77% de les llars de treballadors pobres diuen que no han rebut ajudes durant el 2016.\nEls nens esmorzen sols, passen les tardes sols i fins i tot pot ser que sopin sols. Una situació que exposa els menors a uns riscos i hàbits de vida dels quals ja alerten els experts. Des del consum d’alcohol i altres drogues, que apareix entre els 11 i 13 anys, fins als problemes d’alimentació, ja que no hi ha qui controli el que mengen i els metges adverteixen que el menjar més calòric és més barat i està a l’abast de les seves mans. “Passen bona part del temps ocupats en pantalles, exposats a la publicitat i a tots els continguts sense filtre de la televisió”, afegeix l’informe.\nEl problema s’intensifica durant la temporada estival. Segons Educo, el 58% de les llars de treballadors pobres amb fills d’entre 3 i 16 anys, malgrat tenir ingressos econòmics, no poden anar-se’n de vacances ni una setmana a l’any. “No se’n van de vacances en família, però els pares tampoc poden pagar uns campaments d’estiu als seus fills, on aquests nens estarien jugant amb altres nens, comptant amb persones adultes per a la seva cura. A més, se’ls asseguraria almenys un menjar al dia complet i sa”, sosté Giamello. De fet, el 61% dels nens i nenes que viuen en llars de treballadors pobres no van poder anar de campaments l’estiu passat ni realitzar cap tipus d’activitat similar. El principal motiu que al·leguen els pares és que “suposa una despesa que en aquests moments no podem assumir”.


L'Eliana celebra el Dia Mundial de l'Activitat Física amb una jornada d'esport escolar en el Poliesportiu Municipal | Ajuntament de l'Eliana\nL'Eliana celebra el Dia Mundial de l'Activitat Física amb una jornada d'esport escolar en el Poliesportiu Municipal\nLa iniciativa Pilota a l’Escola es trobava entre les activitats\nL'Eliana ha celebrat el Dia Mundial de l'Activitat Física amb una jornada d'esport escolar en el Poliesportiu Municipal, organitzada pel col•legi El Garbí amb la col•laboració de l'Ajuntament de l'Eliana i de diferents federacions esportives de la província de València. L'lumnat del centre ha practicat diferents modalitats esportives com l'esgrima, el vòlei platja, el copbol, el bàsquet o l'hoquei.\nA més, la iniciativa de la Conselleria d'Educació i Esport, Pilota a l’Escola s'ha volgut unir a aquesta jornada amb l'objectiu d'acostar a l'alumnat dels centres educatius les possibilitats socials i culturals que té el joc de la pilota. Entre l'oferta d'esport municipal, L'Eliana compta amb una Escola de Pilota Valenciana amb la qual es potencia l'esport autòcton valencià.\nL'Ajuntament de l'Eliana i l'Associació de Clubs Esportius comparteixen l'objectiu de conscienciar a la gent dels beneficis de practicar, almenys, 30 minuts d'exercici diari per a reduir l'aparició de malalties, controlar el pes corporal i evitar l'obesitat, millorar la salut i l'autoestima, incrementar la vitalitat i finalment millorar la qualitat de vida a través de la campanya 30 minuts d'activitat física t'ajuden.


Infusions - Narashop\nInfusionsHi ha 8 productes.\nLes tisanes han estat al llarg dels segles de les begudes més populars, sobre tot per tot allò que implica guarir un dolor, un malestar, una malaltia o, simplement, per gaudir d'un bon estat de salut o del plaer que aporta la seva beguda.\nParlar de tisanes seria parlar de tres processos com són la infusió, la cocció... Continuar\nParlar de tisanes seria parlar de tres processos com són la infusió, la cocció o la maceració. La línia de productes que oferim en la nostra tenda on line, son les infusions. Unes infusions que ja venen preparades ja sigui amb un únic compost, o en la seva majoria, per la mescla de diferents herbes complementàries, que fan una beguda més integral i equilibrada.\nVolem disposar d'una àmplia gamma de productes on s'hi puguin trobar les infusions estimulants al llevar-se, relaxants abans d'anar a dormir, després d'un àpat, en el breu descans a mig matí o a mitja tarda, o per un munt més de moments i motius.\nMente Fesca - Yogi Tea\nInfusió aiurvèdica d'espècies amb closca de cacau, menta, regalíssia i altres. Format: Caixa amb 17 bosses d'infusió\nInfusió aiurvèdica d'espècies amb closca de cacau, menta, regalíssia i altres. Format:...\nInfusió aiurvèdica d'espècies amb gingebre, fonoll, canella i altres. Format: Caixa amb 17 bosses d'infusió\nInfusió aiurvèdica d'espècies amb gingebre, fonoll, canella i altres. Format: Caixa...\nDefensas Naturales -...\nInfusió aiurvèdica d'herbes amb equinàcia, atzerola, baies de saüc i altres. Format: Caixa amb 17 bosses d'infusió\nInfusió aiurvèdica d'herbes amb equinàcia, atzerola, baies de saüc i altres. Format:...\nInfusió aiurvèdica d'espècies amb closca de cacau, regalíssia, canella i altres. Format: Caixa amb 17 bosses d'infusió\nInfusió aiurvèdica d'espècies amb closca de cacau, regalíssia, canella i altres....\nRooibos - Yogo Tea\nInfusió aiurvèdica d'espècies amb rooibos, canella, clau i altres. Format: Caixa amb 17 bosses d'infusió\nInfusió aiurvèdica d'espècies amb rooibos, canella, clau i altres. Format: Caixa amb...\nInfusió aiurvèdica d'herbes amb regalíssia, dent de lleó, canella i altres. Format: Caixa amb 17 bosses d'infusió\nInfusió aiurvèdica d'herbes amb regalíssia, dent de lleó, canella i altres. Format:...\nDetox con Limón- Yogi Tea\nInfusió aiurvèdica d'herbes amb dent de lleó, regalíssia, escorça de llimona i altres. Format: Caixa amb 17 bosses d'infusió\nInfusió aiurvèdica d'herbes amb dent de lleó, regalíssia, escorça de llimona i altres....\nDigestión - Yogi Tea\nInfusió aiurvèdica d'herbes amb cardamom, fonoll, gingebre i altres. Format: Caixa amb 17 bosses d'infusió\nInfusió aiurvèdica d'herbes amb cardamom, fonoll, gingebre i altres. Format: Caixa amb...